বাস্তবতার মধ্যে যেমন আমাদের চিন্তায় অকস্মাৎ ফ্যান্টাসি ঢুকে পড়ে, মানুষের সেই মনোভাবটি রাজিব নিজের অনুভব দিয়ে বুঝে সেটি শিল্পশোভনভাবে তুলে ধরেছেন। ফুলের মতো রংচঙে মানুষকে সাজিয়েছেন বলে ফুল আর মানুষ একাকার হয়ে গেছে। আবার মানুষের অবয়ব আঁকতে-আঁকতে ক্রমাগত মুখ যেন মুখোশে রূপান্তরিত হয়েছে তাঁর হাতে। এই কাজটির পশ্চাদপটে অনেক ইংরেজি বর্ণমালার গঠন যেন মুখোশের অন্তরালে ভাষার সংকেতকে তুলে ধরেছে।